PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/016	Bratislava 07. marca 2008	

Protimonopolný úrad Slovenskej republiky, odbor koncentrácií v správnom konaní č. SK 0001/OK/2008 začatom dňa 04.01.2008 na základe oznámenia koncentrácie podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809, prostredníctvom Mgr. Martina Jurečku, advokáta so sídlom Hlavné námestie 5, 811 01 Bratislava, vo veci koncentrácie podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809 a podnikateľa DONIVO MKD s.r.o., Zvolenská cesta 165, 974 05 Banská Bystrica, IČO: 31 559 425,

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej výlučnej kontroly podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809 nad podnikom podnikateľa DONIVO MKD s.r.o., Zvolenská cesta 165, 974 05 Banská Bystrica, IČO: 31 559 425, na základe Zmluvy o prevode obchodného podielu medzi STD SLOVAKIA s.r.o. ako kupujúcim a           p. Romanom Donovalom a p. Pavlom Donovalom ako predávajúcimi 100 % obchodného podielu v spoločnosti DONIVO MKD s.r.o. zo dňa 02.01.2008. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 04.01.2008 doručené listom zaevidovaným úradom pod č. 0020/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou STD SLOVAKIA s.r.o., Mlynská 1346, 093 01 Vranov nad Topľou, IČO: 31 678 343 (ďalej len „STD Slovakia“) prostredníctvom Mgr. Martina Jurečka, advokáta so sídlom Hlavné námestie 5, 811 01 Bratislava (ďalej len „právny zástupca“).
Na základe vyššie uvedeného sa dňa 04.01.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0001/OK/2008 vo veci koncentrácie, ktorá spočíva v získaní výlučnej kontroly nad podnikom podnikateľa DONIVO MKD s.r.o., Zvolenská cesta 165, 974 05 Banská Bystrica, IČO: 31 559 425 (ďalej len „Donivo“) na základe Zmluvy o prevode obchodného podielu medzi STD SLOVAKIA s.r.o. ako kupujúcim a p. Romanom Donovalom a p. Pavlom Donovalom ako predávajúcimi 100 % obchodného podielu v spoločnosti DONIVO MKD s.r.o. zo dňa 02.01.2008 (ďalej len „Zmluva“), o čom úrad informoval spoločnosť CELT listom č. 278/PMÚ SR/2008 zo dňa 24.01.2008.
Vyššie uvedeným listom úrad vyzval spoločnosť STD Slovakia, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
V predmetnom liste úrad na základe šetrenia vyjadril predbežné tvrdenie a označil za účastníka správneho konania spoločnosť CELT a následne vyzval spoločnosť STD Slovakia, aby sa k uvedenému vyjadrila. 
V liste č. 375/2008 zo dňa 31.01.2008 predložila spoločnosť STD Slovakia doplnenie Oznámenia, na základe ktorého úrad dospel k záveru, že kontrolu v nadobúdanej spoločnosti a teda účastníkom správneho konania je spoločnosť CELT, o čom úrad informoval spoločnosť STD Slovakia listom č. 446/PMÚ SR/2008 zo dňa 06.02.2008. 
Vyššie uvedenými listami spoločnosti STD Slovakia a listom č. 611/2008 zo dňa 15.02.2008 spoločnosťou CELT boli doručené všetky informácie a podklady požadované úradom. Nakoľko sa tým predmetné oznámenie koncentrácie stalo úplné podľa § 10 ods. 12 zákona a Vyhlášky, začala podľa § 11 zákona dňom 18.02.2008 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval spoločnosť CELT listom č. 684/PMÚ SR/2008 dňa 20.02.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  07.01.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Spoločnosť CELT prostredníctvom svojej dcérskej spoločnosti STD Slovakia, v ktorej vlastní 83,33 % obchodný podiel získa na základe Zmluvy 100 % obchodný podiel v spoločnosti Donivo, ktorý prestavuje 100 % podiel hlasovacích a ekonomických práv v spoločnosti Donivo. Tento obchodný podiel zabezpečí spoločnosti CELT možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Donivo.  
V súvislosti s vyššie uvedeným úrad zistil, že spoločnosť CELT na základe Zmluvy získa prostredníctvom svojej dcérskej spoločnosti STD Slovakia možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Donivo a tým získa nepriamu výlučnú kontrolu nad spoločnosťou Donivo.
Na základe vyššie uvedeného úrad zistil, že na základe Zmluvy vznikla koncentrácia spoločnosti CELT a spoločnosti Donivo podľa § 9 ods. 1 písm. b) v spojení s § 9 ods. 4 písm. b) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona v súvislosti s § 9 ods. 4 zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a získavajú možnosť vykonávať rozhodujúci vplyv na činnosť podnikateľa, úrad zistil, že účastníkom predmetného správneho konania je spoločnosť CELT.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava, a teda účastníkmi posudzovanej koncentrácie sú spoločnosť CELT ako nadobúdateľ nepriamej výlučnej kontroly nad spoločnosťou Donivo, ako aj spoločnosť Donivo, nad ktorou sa kontrola získava.
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť CELT bola založená podľa práva Luxemburského veľkovojvodstva Zakladateľskou listinou dňa 02.10.2007 a do Obchodného registra spoločností v Luxemburgu bola zapísaná dňa 30.10.2007 pod registračným číslom B 132809. Predmetom činnosti spoločnosti CELT sú všetky operácie v priamom alebo nepriamom vzťahu s nadobúdaním účasti v akejkoľvek forme, v akomkoľvek podniku ako aj so správou, kontrolou a rozvojom týchto podielov. Môže taktiež použiť svoje zdroje na vytvorenie, správu, rozvoj, zhodnotenie a likvidáciu portfólia zloženého z cenných papierov akéhokoľvek pôvodu, podieľať sa na vytváraní, rozvoji a na kontrole akéhokoľvek podniku, získavať, formou vkladu, upísania, opcií, kúpy či iným spôsobom, cenné papiere a patenty, realizovať ich predajom postúpením, výmenou alebo inak a tiež dať zhodnotiť tieto ceniny a patenty. Spoločnosť CELT bola založená spoločnosťou POLISH ENTERPRISE INVESTORS VI GP, LTD so sídlom South Church Street, KY – George Town, Kajmanské ostrovy (ďalej len „PEF VI“), ktorá je vlastníkom 100 % akcií spoločnosti CELT. Spoločnosť CELT pri svojej podnikateľskej činnosti rozhoduje samostatne, nakoľko všetky strategické rozhodnutia výrobnej, rozpočtovej, marketingovej povahy sú prijímané prostredníctvom rozhodnutí štatutárnych zástupcov spoločnosti CELT. 
Spoločnosť CELT vykonáva priamu výlučnú kontrolu nad spoločnosťou STD Slovakia, bola založená zakladateľskou zmluvou dňa 07.09.1993. Do obchodného registra bola zapísaná dňa 29.09.1993 a je vedená na Okresnom súde Prešov v oddieli: Sro, vložka číslo: 1292/P. Predmetom činnosti spoločnosti STD Slovakia je sprostredkovanie obchodu, cestná motorová doprava – nákladná, služby colnej deklarácie, veľkoobchod a maloobchod v rozsahu voľných živností, zasielateľstvo, vedenia účtovníctva, oprava motorových vozidiel. Spoločnosť STD Slovakia nevykonáva kontrolu nad žiadnym subjektom.
Z vyššie uvedených skutočností vyplýva, že spoločnosť CELT je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje. 
Spoločnosť Donivo bola založená spoločenskou zmluvou dňa 21.02.1992. Do obchodného registra bola zapísaná dňa 03.03.1992 a je vedená na Okresnom súde Banská Bystrica v oddieli: Sro vložka číslo: 331/S. Predmetom činnosti spoločnosti Donivo je cestná verejná doprava tovaru, obchodná a sprostredkovateľská činnosť mimo riadnej predajne so všetkými druhmi tovarov, na ktoré nie je potrebné osobitné povolenie, sprostredkovateľská činnosť v doprave a ďalšie. Spoločnosť Donivo je kontrolovaná fyzickými osobami Pavlom Donovalom a Romanom Donovalom. Spoločnosť Donivo nevykonáva kontrolu nad žiadnym subjektom.
Z vyššie uvedených skutočností vyplýva, že spoločnosť Donivo je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 02.01.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia  neboli vyhotovené účtovné závierky účastníkov koncentrácie za účtovné obdobie roku 2007, úrad vychádza z údajov roku 2006, t.j. z obratov predložených  za účtovné obdobie roku 2006.  
Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. a) zákona a taktiež aj podľa § 10 ods. 1 písm. b) zákona. Konkrétne výšky obratov jednotlivých účastníkov koncentrácie sú predmetom obchodného tajomstva a sú súčasťou spisového materiálu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) 	uzavretia zmluvy, 
b)	 oznámenia prijatia návrhu v obchodnej verejnej súťaži, 
c)	 doručenia rozhodnutia štátneho orgánu podnikateľovi, 
d)	keď Európska komisia oznámila podnikateľovi, že vo veci bude konať úrad alebo 
e) 	v ktorom nastala iná skutočnosť, na ktorej základe došlo k vzniku koncentrácie. 

Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 02.01.2008, t.j. tento deň je relevantný pre začatie plynutia lehoty na oznámenie koncentrácie. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 04.01.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podnikateľ CELT, ako bolo uvedené vyššie, pôsobí na trhu nadobúdania akcií a obchodných podielov v iných spoločnostiach ako aj činnosti súvisiace so správou, manažmentom, dohľadom a ďalším rozvojom jej podielov. Spoločnosti podľa § 3 písm. a) Vyhlášky,  teda podnikatelia, ktorí kontrolujú priamo alebo nepriamo účastníka koncentrácie a podnikatelia podľa § 3 písm. b) Vyhlášky, teda podnikatelia, ktorí sú kontrolovaní priamo alebo nepriamo účastníkom koncentrácie alebo podnikateľom uvedeným      v § 3 písm. a) Vyhlášky, pôsobia najmä na týchto tovarových relevantných trhoch:
-	cestná motorová nákladná doprava,
-	zasielateľstvo, 
-	služby colnej deklarácie, 
-	služby opráv motorových vozidiel,
-	investičná činnosť a poradenstvo v oblasti investícií, 
-	predaj automobilových súčiastok a doplnkov, 
-	distribúcia automobilových skiel, 
-	servis a oprava áut,
-	prenájom nehnuteľností pre vlastné použitie,
-	výroba automobilových skiel a technického skla,
-	obchod s podlahovými krytinami,
-	nákladná doprava s použitím špecializovaných dopravných prostriedkov,
-	prevádzkovanie zájazdov,
-	služby cestovnej kancelárie.

Podnikateľ Donivo pôsobí na nasledujúcich trhoch:
-	cestná verejná doprava tovaru, 
-	sprostredkovateľská činnosť v doprave,
-	zasielateľstvo, cestná nákladná doprava (medzinárodná a nákladná),
-	stanica technickej kontroly – vykonávanie technických a emisných kontrol,
-	kúpa tovaru za účelom jeho predaja konečnému spotrebiteľovi v rozsahu voľnej živnosti, 
-	kúpa tovaru za účelom jeho predaja inými prevádzkovateľom živnosti v rozsahu voľnej živnosti,

V súvislosti s vyššie uvedeným, podnikateľ CELT a ďalšie spoločnosti podľa § 3 písm. 1 ods. a) a b) Vyhlášky pôsobia na rovnakom tovarovom relevantnom trhu, a to na trhu zasielateľstva a cestnej nákladnej dopravy. Na tomto trhu pôsobí spoločnosť STD Slovakia, nad ktorou podnikateľ CELT vykonáva priamu výlučnú kontrou ako aj podnikateľ Donivo.
Vzhľadom na skutočnosť, že podnikateľ STD Slovakia a podnikateľ Donivo činnosť zasielateľstva momentálne nevykonáva, úrad sa ďalej analýzou tejto činnosti nebude zaoberať. 
Služby cestnej nákladnej dopravy predstavujú prepravu zásielok prostredníctvom nákladnej dopravy, ktorú poskytovatelia týchto služieb vykonávajú na základe udeleného prepravného povolenia príslušným orgánom. Samotnú prepravu vykonávajú spoločnosti nákladnej dopravy na základe zmlúv s odberateľmi služieb. Získanie zákazky od odberateľov prebieha prostredníctvom tendrov, ktoré sú zadávateľmi organizované jeden až dvakrát ročne v prípade veľkých zákaziek. Pri menších zákazkách, ktoré sú pre poskytovateľa služieb nákladnej dopravy dôležité z hľadiska plného využitia prepravných prostriedkov, t.j. plné využitie prepravného prostriedku v prípade potreby premiestňovania sa medzi miestami veľkých zákaziek, prebiehajú tendre denne. Ponuka a predaj služieb cestnej nákladnej dopravy sú organizované u podnikateľa STD Slovakia ako aj u podnikateľa Donivo prostredníctvom vlastných obchodníkov, ktorí sa cez telefonický kontakt, prípadne prostredníctvom internetu zúčastňujú na vyššie spomínaných tendroch, ktoré sú výhodné z hľadiska momentálnej lokalizácie ich prepravných prostriedkov. Veľkosť trhu služieb cestnej nákladnej dopravy v Slovenskej republike v roku 2006 bola 22 124 mil. tkm. Objem poskytnutých služieb  cestnej nákladnej dopravy podnikateľa STD Slovakia v roku 2006 predstavoval 137,966 mil. tkm. Na základe týchto údajov trhový podiel podnikateľa STD Slovakia v roku 2006 v Slovenskej republike predstavoval 0,62 %. Trh služieb cestnej nákladnej dopravy sa vyznačuje prítomnosťou veľkého počtu súťažiteľov a vysokou rozptýlenosťou. Z prepočtov, ktoré úrad urobil na základe dostupných údajov vyplýva, že ani jeden z účastníkov podnikajúcich na  vymedzenom trhu služieb cestnej nákladnej dopravy nepresahujú úroveň 5 % podielu na trhu a taktiež na predmetnom trhu neexistujú významnejšie právne, regulačné alebo technické bariéry vstupu. 
Hlavný predmet činnosti podnikateľa STD Slovakia rovnako ako podnikateľa Donivo predstavujú služby cestnej nákladnej dopravy a teda pôsobia na rovnakom tovarovom relevantnom trhu. Predmetná koncentrácie je teda horizontálnou koncentráciou.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Účastník správneho konania v Oznámení uviedol, že podnikateľ STD Slovakia rovnako ako podnikateľ Donivo sa sústreďujú na medzinárodnú dopravu a takmer všetky ich služby sú poskytované na územiach dvoch krajín v Európe. Svoje služby teda poskytujú nielen na území v rámci Slovenskej republiky, ďalej prepravu smerujúcu z územia Slovenskej republiky do inej krajiny v rámci Európy a taktiež smerujúci z inej krajiny Európy na územie Slovenskej republiky. Podnikateľ STD Slovakia vykonáva predmet svojej činnosti na územiach krajín Česká republika, Nemecko, Taliansko, Francúzsko, Španielsko, Anglicko, Belgicko, Dánsko, Holandsko, Luxembursko, Slovinsko, Švajčiarsko, Rakúsko, Poľsko a Maďarsko. Podnikateľ Donivo vykonáva predmet svojej činnosti na územiach krajín Európskej únie, Srbska, Chorvátska, Čiernej hory, Monaka, Vatikánu, San Marino, Andorra, Nórsko.
 Vzhľadom na odstránenie bariér medzi jednotlivými krajinami vyplývajúce z členstva Slovenskej republiky v Európskej únii ako aj na homogénne prostredie Európskej únie v oblasti poskytovania služieb cestnej nákladnej dopravy a tiež flexibilný charakter daných služieb, označili účastníci koncentrácie za geografický trh územie Európy.
Vzhľadom na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu služieb cestnej nákladnej dopravy na území Slovenskej republiky, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh služieb nákladnej cestnej dopravy na území Slovenskej republiky. 
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ CELT ako nepriamy nadobúdateľ kontroly je spoločnosť založená za účelom nadobúdania akcií a obchodných podielov v spoločnostiach pôsobiacich najmä na území strednej Európy. Podnikateľ CELT vykonáva priamu výlučnú kontrolu nad podnikateľom STD Slovakia, ktorý pôsobí na trhu služieb nákladnej cestnej prepravy. Podľa vyjadrenia účastníka konania, t.j. spoločnosti CELT, dôvodnom vzniku koncentrácie sú najmä spojenie manažérskych tímov, efektívnejšie poskytovanie služieb, postupný prienik na nové trhy, rozvoj činnosti zasielateľstva ako aj vytvorenie ponuky služieb logistiky. 
Podľa Oznámenia účastník správneho konania považuje trh služieb nákladnej cestnej prepravy za rozptýlený a vysoko konkurenčný. Za najbližších konkurentov označili účastníci koncentrácie podnikateľov SCHENKER s.r.o., DSV Slovakia, s.r.o., DHL Express Slovakia s.r.o., GEODIS SLOVAKIA s.r.o., GEFCO Slovaquie. Vzhľadom na to, že trh služieb nákladnej cestnej dopravy je charakteristický prítomnosťou veľkého počtu súťažiteľov, z ktorých, každý dosahuje len minimálny podiel na trhu, úrad dospel k záveru, že predmetnou koncentráciou sa nezmení štruktúra trhu a po uskutočnení posudzovanej koncentrácie bude naďalej na uvedenom trhu pôsobiť rovnaká konkurencia ako pred jej vznikom. V súvislosti s uvedeným úrad dospel k záveru, že predmetná koncentrácia nevytvára alebo neposilňuje dominantné postavenie žiadneho z účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. Vzhľadom na uvedené úrad vydá rozhodnutie podľa § 12 ods. 1 zákona.
Podľa § 12 ods. 8 zákona rozhodnutie podľa odsekov 1 až 3 sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 856/PMÚ SR/2008 zo dňa 03.03.2008 vyzval účastníka správneho konania, t.j. podnikateľa CELT pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Dňa 07.03.2008 sa podnikateľ CELT k výzve úradu zaevidovanej pod          č. 856/PMÚ SR/2008 zo dňa 03.03.2008 vyjadril do zápisnice, že k podkladu a spôsobu jeho zistenia nemá žiadne pripomienky.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Martin Jurečko
advokát
White & Case s.r.o.
Hlavné námestie 5
811 01  Bratislava